На основу члана 7. Одлуке о стипендирању ученика и студената на територији општине Горњи Милановац (“Службени гласник Општине Горњи Милановац”, број 20/2016), Комисија за доделу стипендијa Општине Горњи Милановац именована решењем Општинског већа Општине Горњи Милановац бр.3-06-66 од 03.10.2016. године, на седници одржаној дана 29.08.2023. године расписује:

**К О Н К У Р С**

**ЗА ДОДЕЛУ УЧЕНИЧКИХ СТИПЕНДИЈА ОПШТИНЕ ГОРЊИ МИЛАНОВАЦ**

**ЗА ШКОЛСКУ 2023/2024. ГОДИНУ**

 **I УСЛОВИ ЗА ДОДЕЛУ СТИПЕНДИЈА:**

 Право на ученичку стипендију општине Горњи Милановац у школској 2023/2024. години имају редовни ученици основних и средњих школа под условом да имају пријављено пребивалиште на територији општине Горњи Милановац најмање годину дана пре подношења захтева и који су:

* освојили једно од прва три места на републичком такмичењу основних/средњих школа у претходној школској години, које се налази у календару Министарства просвете Републике Србије;
* освојили једно од првих пет места на међународном такмичењу основних/средњих школа у у претходној школској години, на које су се пласирали преко републичког такмичења које се налази у календару Министарства просвете Републике Србије;
* ученици првог разреда средње школе који су били ђаци генерације у основној школи у школској 2022/2023. години.

 Право на стипендију, под истим условима, имају и ученици у статусу избеглих, прогнаних и привремено расељених лица, који имају пријављено боравиште на територији општине Горњи Милановац најмање годину дана пре подношења захтева.

 Учешће на екипним такмичењима и спортским такмичењима није довољан услов за доделу стипендије без обзира на освојене награде.

 **II ПОТРЕБНА ДОКУМЕНТА**

 Учесник Конкурса подноси (кумулативно):

1. пријаву која садржи личне податке ученика (образац доступан на писарници и интернет презентацији Општине Горњи Милановац),
2. потврду школе о постигнутим резултатима у учењу, односно освојеним наградама,
3. уверење о пребивалишту ученика у последњих годину дана.
4. фотокопију картице текућег рачуна ученика или законског заступника ученика, за који су се определили да се уплаћује стипендија уколико буде одобрена.

 Ученик у статусу избеглог, прогнаног или привремено расељеног лица подноси уверење о боравишту на територији Општине Горњи Милановац у последњих годину дана.

 Сви докази који се прилажу морају бити званичне исправе одговарајуће установе (издати у прописаној форми и оверени).

 У складу са чланом 103. став 3. Закона о општем управном поступку („Службени гласник РС“, бр. 18/2016), којом је прописано да у поступку који се покреће по захтеву странке орган може да врши увид, прибавља и обрађује личне податке о чињеницама о којима се води службена евиденција када је то неопходно за одлучивање, осим ако странка изричито изјави да ће те податке прибавити сама, подносилац може изабрати да препусти органу прибављање ових података (уверења о пребивалишту/боравишту) или изабрати да их сам поднесе уз захтев, у ком случају ће се, ако потребне доказе не поднесе захтев сматрати неуредним и неће бити ни разматран.

 **III РОК ЗА ПОДНОШЕЊЕ ПРИЈАВА**

 Пријаве на конкурс са прописаном документацијом подносе се **од 01.09.2023. закључно са 01.10.2023. године** и то поштом, препоручено, на адресу: Општинска управа Општине Горњи Милановац, Таковска 2, са назнаком *“Пријава на конкурс за ученичке стипендије Општине Горњи Милановац за школску 2023/2024. годину”* или непосредно у Јединственом управном месту Општинске управе Општине Горњи Милановац, Таковска 2.

 Кандидати који поднесу непотпуне пријаве, биће позвани да их допуне у року од 5 дана од пријема позива. Уколико у остављеном року не изврше допуну, ове пријаве неће бити разматране.

 **IV ПОСТУПАК ОДЛУЧИВАЊА ПО ПОДНЕТИМ ПРИЈАВАМА**

 Одлуку о поднетим пријавама, након закључења Конкурса, доноси Комисија за стипендије Општине Горњи Милановац.

 Кандидат који је незадовољан одлуком Комисије може, у року од 15 дана од дана пријема обавештења о одлуци, уложити приговор Општинском већу општине Горњи Милановац.

 Сва права и обавезе између корисника стипендије и Општине Горњи Милановац биће регулисана Уговором о стипендирању који, у име Општине Горњи Милановац, потписује Председник општине Горњи Милановац, у року не дужем од 30 дана од дана обавештења ученика о одлуци Комисије за стипендије.

**КОМИСИЈА ЗА ДОДЕЛУ СТИПЕНДИЈА ОПШТИНЕ ГОРЊИ МИЛАНОВАЦ**

**Број: 4-03-67-1/2023 од 29.08.2023. године**